ഇന്ത്യ വിട്ട് എങ്ങോട്ടുമില്ല! വിശദീകരണവുമായി അംബാനി കുടുംബം ഒടുവില് വിശദീകരണവുമായി അംബാനി കുടുംബാംഗങ്ങള് തന്നെ നേരിട്ടെത്തിയിരിക്കുകയാണ്. മുകേഷ് അംബാനിയും കുടുംബാംഗങ്ങളും ലണ്ടനിലേക്ക് താമസം മാറുന്നെന്ന വാര്ത്ത അടിസ്ഥാന രഹിതമാണെന്നാണ് റിലയന്സ് ഇന്ഡസ്ട്രീസിന്െറ വിശദീകരണം. ലണ്ടനിലെ ബക്കിങ്ഹാം ഷെയറിലെ സ്റ്റോക്ക് പാര്ക്കില് 300 ഏക്കര് സ്ഥലത്താണ് അംബാനി പുതിയ വീട് വക്കുന്നത് എന്നതുമായി ബന്ധപ്പെട്ട പ്രചരണങ്ങളാണ് സമൂഹ മാധ്യമങ്ങളില് ഉള്പ്പെടെ സജീവമായിരുന്നത്. അനാവശ്യവും അടിസ്ഥാനരഹിതവുമായ ഊഹാപോഹങ്ങള് മാത്രമാണിതെന്നാണ് റിലയന്സിന്െറ പ്രതികരണം. അതേസമയം സ്റ്റോക്ക്പാര്ക്ക് അംബാനി സ്വന്തമാക്കിയെന്ന വാര്ത്ത റിലയന്സ് നിഷേധിച്ചിട്ടില്ല. ഹെറിറ്റേജ് പ്രോപ്പര്ട്ടി കൈവശപ്പെടുത്തിയത് ഇവിടെ പ്രീമിയം ഗോള്ഫിങ്ങിനും റിസോര്ട്ടിനും ആവശ്യമായ സൗകര്യങ്ങള് വികസിപ്പിക്കാനാണ് എന്നും റിലയന്സ് വ്യക്തമാക്കിയിട്ടുണ്ട്. കണ്സ്യൂമര് ബിസിനസ് രംഗത്തെ കമ്ബനിയുടെ ബിസിനസുകള് വിപുലീകരിക്കുന്നതിന്െറ ഭാഗമായാണ് ഏറ്റെടുക്കല് എന്നാണ് വിശദീകരണം. ഹോസ്പിറ്റാലിറ്റി വ്യവസായ രംഗത്തെ ആഗോള സാധ്യതകള് വിനിയോഗിക്കുകയും ഇന്ത്യയുടെ പ്രാതിനിധ്യം കൂടുതല് വര്ധിപ്പിക്കുകയും ചെയ്യും. 592 കോടി രൂപയ്ക്കാണ് ലണ്ടനില് മുകേഷ് അംബാനി സ്റ്റോക്ക് പാര്ക്ക് ഏറ്റെടുത്തത്. 48 ആഡംബര ബെഡ്റൂം സ്വീറ്റുകളും 27 ഗോള്ഫ് കോഴ്സുകളും 13 ആഡംബര ടെന്നീസ് കോര്ട്ടുകളും ഇവിടെയുണ്ട്. എല്ലാ ആഡംബര സൗകര്യങ്ങളോടും കൂടിയ എസ്റ്റേറ്റില് 14 ഏക്കര് സ്ഥലത്താണ് പൂന്തോട്ടം. നൂറ്റാണ്ടുകളുടെ പൈതൃകമാണ് രാജകീയ ഉടമസ്ഥതയില് ഉണ്ടായിരുന്ന പാര്ക്കിനും എസ്റ്റേറ്റ് ബംഗ്ലാവിനുമുള്ളത്.